
			AGINDUA, 2025eko maiatzaren 21ekoa, Hezkuntzako sailburuarena, Urnietan (Gipuzkoa) dagoen «Salesianos Urnieta» lanbide-heziketako ikastetxe pribatu integratuaren baimena aldatzeko dena.

			«Salesianos Urnieta» ikastetxe pribatuaren ordezkariak hasitako espedientea aztertu da, zeinaren bidez eskatzen baitu baimena alda dakiola lanbide-heziketako oinarrizko mailako heziketa-ziklo berri bat emateko.

			Espediente horren izapideak araudiak ezarritako prozedura jarraituz egin dira; gainera, indarrean dauden arauek eskatzen dituzten agiriak erantsi zaizkio, eta arlo horretan eskumena duten erakundeek egin diote txostena.

			Arau hauek ikusi dira: apirilaren 3ko 332/1992 Errege Dekretua (apirilaren 9ko BOE), araubide orokorreko unibertsitateaz kanpoko irakaskuntzak eskaintzeko baimenak ikastetxe pribatuei emateari buruzkoa, otsailaren 12ko 131/2010 Errege Dekretuaren bidez aldatua (martxoaren 12ko BOE); uztailaren 18ko 659/2023 Errege Dekretua (uztailaren 22ko BOE), Lanbide Heziketako Sistemaren antolamendua garatzen duen uztailaren 9ko 658/2024 Errege Dekretuak aldatua (uztailaren 10eko BOE); otsailaren 28ko 127/2014 Errege Dekretua (martxoaren 5eko BOE), hezkuntza-sistemako lanbide-heziketako ikasketen Oinarrizko Lanbide Heziketaren alderdi espezifiko batzuk arautzen dituena, hamalau oinarrizko lanbide-titulu onartzen dituena, haien oinarrizko curriculumak finkatzen dituena eta honako hau aldatzen duena: abenduaren 4ko 1850/2009 Errege Dekretua, Hezkuntzari buruzko maiatzaren 3ko 2/2006 Lege Organikoan ezarritako irakaskuntzei dagozkien titulu akademikoak eta lanbide-tituluak emateari buruzkoa; maiatzaren 21eko 498/2024 Errege Dekretua (maiatzaren 28ko BOE), oinarrizko lanbide-heziketako tituluak ezarri eta gutxieneko irakaskuntzak finkatzen dituzten errege-dekretu jakin batzuk aldatzen dituena; uztailaren 7ko 104/2016 Dekretua (abuztuaren 11ko EHAA), Oinarrizko Lanbide Heziketako hogei tituluren curriculuma ezartzen duena, Euskal Autonomia Erkidegoan emateko; eta gai horretan aplikatu beharreko gainerako legeak. Horiek horrela, hau

			EBAZTEN DUT:

			1. artikulua.– Jarraian zehazten den ikastetxe pribatuaren baimena aldatzen da 2025-2026 ikasturterako.

			Ikastetxearen kodeak: 012572 (EAE) eta 20005270 (unibertsala).

			Izen generikoa: Lanbide-heziketako ikastetxe pribatu integratua.

			Izen espezifikoa: «Salesianos Urnieta».

			Titularra: Padres Salesianos.

			Helbidea: Ergoien, 6.

			Udalerria: Urnieta.

			Lurralde historikoa: Gipuzkoa.

			 

			Merkataritza-zerbitzuetako oinarrizko mailako heziketa-ziklo bat emateko baimena ematen da.

			2. artikulua.– Baimendutako lanbide-heziketako irakaskuntzen ondoriozko osaera.

			1.– Lanbide-arloa: arte grafikoak.

			a) Arte grafikoak, oinarrizko mailako heziketa-zikloa. Edukiera: ziklo 1.

			

			b) Inprimaketa grafikoa, erdi-mailako heziketa-zikloa. Edukiera: ziklo 1.

			c) Argitalpen inprimatuen eta multimedia-argitalpenen diseinua eta edizioa, goi-mailako heziketa-zikloa. Edukiera: ziklo 1.

			2.– Lanbide-arloa: merkataritza eta marketina.

			a) Merkataritza-zerbitzuak, oinarrizko mailako heziketa-zikloa. Edukiera: ziklo 1.

			3.– Lanbide-arloa: elektrizitatea eta elektronika.

			a) Instalazio elektriko eta automatikoak, erdi-mailako heziketa-zikloa. Edukiera: ziklo 1.

			b) Automatizazioa eta robotika industriala, goi-mailako heziketa-zikloa. Edukiera: ziklo 1.

			c) Sistema elektrotekniko eta automatizatuak, goi-mailako heziketa-zikloa. Edukiera: ziklo 1.

			4.– Lanbide-arloa: instalatze- eta mantentze-lanak.

			a) Mantentze-lan elektromekanikoak, erdi-mailako heziketa-zikloa. Edukiera: ziklo 1.

			3. artikulua.– Ikastetxeak indarrean dagoen araudia bete beharko du, agindu honen bidez baimentzen zaizkion heziketa-zikloak irakasteko eskatzen diren ikaspostuen kopuruari, ekipamenduari eta irakasleen titulazio akademikoari eta hizkuntza-eskakizunari dagokienez. Bestela, emandako baimena baliogabetuta geratuko da.

			4. artikulua.– Ikastetxeak Eraikuntzako Kode Teknikoa bete beharko du, martxoaren 17ko 314/2006 Errege Dekretuak onartua, bai eta indarreko legeriak ezartzen dituen higiene-, akustika-, bizigarritasun-, segurtasun- eta irisgarritasun-baldintzak ere. Ikastetxeko titularrarena izango da baldintza horiek ez betetzearen erantzukizuna.

			5. artikulua.– Datuen babesari buruzko oinarrizko informazioa. Datu pertsonalak tratatu eta «Lanbide-heziketako ikastetxe pribatuen baimenak» izeneko tratamenduari dagokion jardueran sartuko dira.

			Arduraduna: Plangintza eta Antolaketa Zuzendaritza, Hezkuntza Saila.

			Xedea: Lanbide Heziketako ikastetxe pribatuen erregistro ofiziala. Ikastetxeen irekiera- eta ixte-baimenak, baita emandako baimenetan aldaketak ere.

			Legitimazioa:

			– Tratamendua beharrezkoa da aplikagarriak diren lege-eginbideak betetzeko.

			– 4/2018 Legea, ekainaren 28koa, Euskal Autonomia Erkidegoko Lanbide Heziketari buruzkoa.

			– 8/1985 Lege Organikoa, uztailaren 3koa, Hezkuntzarako Eskubidea Arautzekoa.

			Hartzaileak:

			– Hezkuntza, Lanbide Heziketa eta Kirol Ministerioa.

			Eskubideak: eskubidea duzu datuak irispidean izateko, datuak zuzentzeko eta ezerezteko, bai eta informazio gehigarrian adierazitako beste eskubide batzuk baliatzeko ere.

			Informazio gehigarria: datuen babesari buruzko informazio gehigarri eta zehatza kontsulta dezakezu gure webgunean: https://www.euskadi.eus/informazio-klausulak/web01-sedepd/eu/gardentasuna/133300-capa2-eu.shtml.

			

			Araudia:

			– Datuak Babesteko Araudi Orokorra (https://eur-lex.europa.eu/legal-content/ES/TXT/?uri=CELEX%3A02016R0679-20160504).

			– 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa (https://www.boe.es/boe_euskera/dias/2018/12/06/pdfs/BOE-A-2018-16673-E.pdf).

			AZKEN XEDAPENETAKO LEHENENGOA

			Agindu honetan dagoen baimen-emateak ez dauka bere baitan, inola ere, hezkuntza-itunen araubidearen bitartezko laguntzak lortzea.

			AZKEN XEDAPENETAKO BIGARRENA

			Agindu honen aurka aukerako berraztertze-errekurtsoa aurkez dakioke Hezkuntzako sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, hil biko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

			Vitoria-Gasteiz, 2025eko maiatzaren 21a.

			Hezkuntzako sailburua,

			MARÍA BEGOÑA PEDROSA LOBATO.

